Anmeldelse: TP-Link Archer Air R5 Wi-Fi 6 mesh

TP-Link har længe været kendt for at levere solide netværksløsninger til både private og virksomheder, og deres nye Archer Air R5 3-pack føjer endnu et kapitel til denne historie. Som en mesh-WiFi 6-løsning, der lover problemfri dækning i hele hjemmet, henvender den sig til dem, der ønsker hurtig, stabil og brugervenlig forbindelse. Men lever den op til forventningerne?

Det testede mesh-sæt består af tre enheder. Archer Air R5 routeren og to Archer Air E5 satelitter, der kan placeres de steder i hjemmet, der trænger til et netværksboost.

Designet er et af Archer Air R5’s stærkeste punkter. De små og slanke enheder – de er bare 8 millimeter tykke – smelter diskret ind i hjemmet uden at stjæle opmærksomheden. Det er også muligt at montere dem på væggen, hvilket frigør bordplads og bidrager til en ryddelig installation.

Routeren er bare 8 mm tyk.

Router og satelitter kan klæbes op på væggen.

Satelitterne har desværre ikke netværksstik.

Strømforsyningen giver et indtryk af størrelsen på Archer Air R5 routeren.

De kan monteres på væggen med de medfølgende klæbestrimler, hvilket er en unik og praktisk løsning, hvis man ønsker en diskret opsætning.

Opsætningen er ligetil. Via TP-Link Tether-app’en tager det kun et par minutter at få systemet op at køre. App’en guider effektivt gennem processen, hvilket gør den tilgængelig for selv mindre teknisk erfarne brugere.

En af de nyttige funktioner ved Archer Air R5 er understøttelsen af EasyMesh, der giver mulighed for at udvide netværket med kompatible enheder. Dette gør løsningen fleksibel, hvis behovene ændrer sig.

Forældre kan let sætte tidsbegrænsninger og filtrere indhold for børnenes enheder via app’en, og der er indbyggede sikkerhedsfunktioner der beskytter netværket mod trusler. Men er man typen, der gerne vil ind og hive i håndtagene, er det ikke sættet, man skal gå efter.

Har det svært med vægge

Archer Air R5 understøtter Wi-Fi 6 og kan teoretisk nå hastigheder på op til 2402 Mbps på 5 GHz og 574 Mbps på 2,4 GHz. I praksis leverer systemet gode resultater i rum tæt på noderne. Til gengæld kan det miste noget af sin effektivitet, når det skal dække større afstande eller trænge igennem vægge, især i boliger med mange forhindringer som tykke vægge eller metalstrukturer.

Mesh-teknologien gør det muligt for enheder at skifte mellem de tre noder uden afbrydelser, hvilket er en klar fordel. Dog oplever systemet lejlighedsvis udfald, når flere enheder streamer eller gamer samtidigt, især i netværk med høj belastning.

Begrænsningerne ligger primært i hardwaredesignet. Selve routeren har kun én WAN- og én LAN-port, mens satellitterne udelukkende anvender USB-C til strøm. Det kan være en udfordring for brugere, der ønsker flere kablede forbindelser til deres netværksopsætning. Systemet mangler også avancerede muligheder som dedikeret backhaul-kanal, hvilket kan reducere netværkshastigheden i pressede situationer.

iNPUT mener …

TP-Link Archer Air R5 sættet er en elegant og brugervenlig mesh-løsning, der passer godt til små til mellemstore boliger. Den nemme opsætning og det diskrete design gør den velegnet til dem, der ønsker en pæn og simpel netværksopsætning. Desværre leverer den ikke på alle fronter, når det gælder rækkevidde og fleksibilitet.

For brugere med store boliger eller behov for flere kablede forbindelser kan andre mesh-systemer være et bedre valg. Hvis design og enkelhed derimod er afgørende faktorer, er Archer Air R5 stadig et anbefalelsesværdigt produkt.

Anmeldelse: TP-Link Archer Air R5 Wi-Fi 6 mesh